કમ્પ્યૂટર અને એની વિવિધ શક્તિઓ વિષે આટલું જાણ્યા પછી આપણને લાગે કે પુસ્તકો, છાપાંઓ અને સામાયિકોનો યુગ હવે આથમી રહ્યો છે, પણ એવું એકાએક બનવાનું નથી. માણસને સદીઓથી છપાયેલા અક્ષર સાથે મહોબત બંધાયેલી છે એ એટલી જલદી તૂટશે નહિ. કાગળ પર છપાયેલા અક્ષર વિના માણસની જ્ઞાનની ભૂખ કમ્પ્યૂટર અને એનાં ઉપકરણો કેટલી સંતોષી શકશે એના પર આ અખતરાની સફળતાનો આધાર છે. તાત્કાલિક તો કાગળ બનાવતાં કારખાનાં, કાગળ પર અક્ષર છાપતાં કારખાનાં અને એ છપાયેલા અક્ષરનું વેચાણ કે વિતરણ કરતી પ્રકાશનસંસ્થાઓ અને પુસ્તકાલયો બંધ થવાનાં નથી. અત્યારે તો એમ લાગે છે કે આ ધરતી પર હરીફરી રહેલા માણસને કાગળ પર છપાયેલા અક્ષર વિના ચાલશે નહિ.